ICHI ชาเขียวเริ่มขม (ขื่น).!
บริษัท อิชิตัน กรุ๊ป จำกัด (มหาชน) หรือ ICHI ของ “ตัน ภาสกรนที” สร้างความผิดหวังให้ผู้ถือหุ้นและนักลงทุนไม่น้อย เมื่อตัวเลขผลดำเนินงานไตรมาส 1/2561 มีกำไรสุทธิเพียง 32.91 ล้านบาท ลดลงเมื่อเทียบกับช่วงเดียวกันปีก่อน ที่มีกำไรสุทธิ 62.46 ล้านบาท หรือกำไรหดตัว มากถึง 47.3%
23 พ.ค. 2561

แฉทุกวันทันเกมหุ้น
บริษัท อิชิตัน กรุ๊ป จำกัด (มหาชน) หรือ ICHI ของ “ตัน ภาสกรนที” สร้างความผิดหวังให้ผู้ถือหุ้นและนักลงทุนไม่น้อย เมื่อตัวเลขผลดำเนินงานไตรมาส 1/2561 มีกำไรสุทธิเพียง 32.91 ล้านบาท ลดลงเมื่อเทียบกับช่วงเดียวกันปีก่อน ที่มีกำไรสุทธิ 62.46 ล้านบาท หรือกำไรหดตัว มากถึง 47.3%
โดยรายได้จากการขาย 1,321 ล้านบาท ลดลง 11.2% จากงวดเดียวกันปีก่อน ที่มีรายได้ 1,488 ล้านบาท หลังตลาดชาพร้อมดื่มในประเทศไม่เติบโต จากการปรับราคาขายปลีกที่ได้รับผลกระทบจากการจัดเก็บภาษีสรรพาสามิต และภาษีน้ำตาลจากภาครัฐ
ส่วนยอดขายจากการส่งออกเพิ่มขึ้นในการขยายตลาดกลุ่ม CLMV โดยเฉพาะประเทศกัมพูชาและลาวที่มียอดขายเติบโต แต่ยอดส่งออกมีสัดส่วนรายได้เพียง 27% และรับรู้ส่วนแบ่งขาดทุนจากบริษัทร่วมที่อินโดนีเซีย อยู่ที่ 30 ล้านบาท ลดลงจากไตรมาส 1/2560 อยู่ที่ 44 ล้านบาท เหตุปีที่ผ่านมามีการทำการตลาดสินค้าใหม่ชาไทย
สาระสำคัญอยู่ตรงที่ต้นทุนขาย 1,095 ล้านบาท หรือ คิดเป็นอัตราส่วนต้นทุนขายต่อรายได้จากการขายเท่ากับ 82.9% ขณะที่ต้นทุนขายงวดเดียวกันปีก่อน 1,135 ล้านบาทหรือคิดเป็น 76.3% ของรายได้จากการขาย บริษัทมีอัตราส่วนต้นทุนขายเพิ่มขึ้น 6.6% เนื่องจากมีการแข่งขันด้านราคาและต้นทุนจากภาษีสรรพสามิตและภาษีน้ำตาล
อัตรากำไรขั้นต้นปรับลดลงมาอยู่ที่ 17.1% จาก 23.7% เมื่อช่วงไตรมาส 1/2560 จากอัตราการใช้กำลังการผลิตลดลงและการแข่งขันรุนแรงขึ้น
ขณะที่แนวโน้มกำไรไตรมาส 2/2561 อาการน่าเป็นห่วง แม้เป็นช่วง High Season ของธุรกิจ แต่ว่า ICHI ยังได้รับผลกระทบจากการปรับขึ้นราคาสินค้า เหตุการแข่งขันสูง ส่วนการเติบโตจากรายได้จากส่งออกไม่สามารถชดเชยหรือหัก ล้างผลกระทบจากการขายในประเทศที่อ่อนตัวลงและผลกระทบของภาษีสรรพสามิตน้ำตาลได้
นั่นทำให้ ICHI มาร์จิ้นเริ่มลดลง จากการปรับขึ้นราคาขายจากผลกระทบเรื่องภาษีน้ำตาลและสรรพสามิตและการแข่งขันที่รุนแรงในประเทศและแนวโน้มความนิยมดื่มชาเขียวเริ่มลดลง ส่งผลกดดันยอดขายลดลง แม้การส่งออกเพิ่มขึ้น แต่เป็นสัดส่วนรายได้น้อยกว่าในประเทศ
จากความเสี่ยงและปัจจัยกดดันดังกล่าว เป็นบทพิสูจน์ “ตัน ภาสกรนที” หรือ “เสี่ยตัน” อีกครั้งว่าจะฝ่าวิกฤติชาเขียวขม.! นี้ได้อย่างไร หากจะใช้กลยุทธ์การตลาดแบบเดิม ๆ เชื่อว่าคู่แข่งหรือผู้บริโภคจับทาง “เสี่ยตัน” ได้แล้ว.. แต่สิ่งหนึ่งที่ ICHI ไม่ได้ทำแต่ต้องทำเพื่อฝ่าวิกฤติ “ชาเขียวขม” นั่นคือ “การบริหารจัดการต้นทุน”..!!?
มิเช่นนั้น ICHI ต้องขมขื่นกับ “ชาเขียวขม” อีกนานเลยทีเดียว..!!??
…อิ อิ อิ…
…
ข้อมูลสำคัญทางการเงินบริษัท อิชิตัน กรุ๊ป จำกัด (มหาชน) หรือ ICHI
ที่มา : ตลาดหลักทรัพย์แห่งประเทศไทย (ตลท.)